Le Mespris de la vie et consolation contre la mort/« Vous vivez tout ainsi que si resolument »
# Le Mespris de la vie et consolation contre la mort/« Vous vivez tout ainsi que si resolument »

Vous vivez tout ainsi que si resolu'ment Vous deviez tousjours vivre, & vostre bon mesnage Jamais devant les yeus ne vous remet l'image Du tems court & soudain qui passe en un moment

Mais vous en despensez & perdez follement Comme en ayant à vendre, & lasches de courages Craignant, comme mortels, vous convoitez peu sages, Comme si vous deviez vivre eternellement :

Et prodiguant le tems, duquel seul l'avarice Est honneste & louable, offusquez de malice Vous vous monstrez eschars à garder vos moyens,

La richesse perdue est un jour reparable, L'àge en vain consumé n'est jamais revocable, Les biens servent au tems, non pas le tems aus biens.

